Petersen: Serbia jo në BE pa marrëveshje me Kosovën
Ish shefi i UNMIK-ut tha se pret që BE ta detyrojë Serbinë të përcaktojë qëndrimin e saj ndaj Kosovës edhe pa e njohur pavarësinë e saj
Në një dëshmi para Komisionit amerikan të Helsinkit, ish shefi i UNMIK-ut në Kosovë, Soren Jesen Petersen tha se zgjidhja e konflikteve ndëretnike në Ballkan do të arrihet përmes integrimit të tyre në Bashkimin Evropian. Por ai theksoi seBashkimi Evropian nuk duhet ta lejojë Serbinë të pranohet në organizatë pa një marrëveshje të qartë për marrëdhëniet e saj me Kosovën. Ish shefi i UNMIK-ut në Kosovë, Soren Jesen Petersen e sheh zgjidhjen e konflikteve ndëretnike në Ballkan, mes tyre edhe marrëdhëniet Kosovë-Serbi, në integrimin evropian. Por, ndonëse zyrtarë të ndryshëm evropianë kanë thënë se Serbia mund të anëtarësohet në BE edhe pa qënë nevoja të njohë Kosovën, ende nuk është e qartë se çfarë modaliteti do të ndiqet për Serbinë, e cila e sheh Kosovën ende si pjesë të territorit të saj. Zoti Petersen tha se Bashkimi Evropian duhet të mos lejojë që Serbia të pranohet pa një marrëveshje të qartë për marrëdhëniet me Kosovën. Zoti Petersen i tha Zërit të Amerikës se pret një strategji të qartë nga Bashkimi Evropian që do ta detyronte Serbinë të përcaktonte qëndrimin e saj ndaj Kosovës edhe pa e njohur pavarësinë e saj. Lidhur me prespektivën e bisedimeve të afërta mes Prishtinës dhe Beogradit për çështje teknike, zoti Peterson është i rezervuar duke kujtuar eksperiencën e tij në negociatat e pasukseshme mes palëve. Vendimin e gjykatës ndërkombëtare të Drejtësisë, që pritet të jetë i jo i prerë qartë për çështjen e pavarësisë, zoti Petersen e sheh me optimizëm pasi ai mund të jetë fundi i përpjekjeve të Beogradit. Ish administratori i UNMIK-ut në Kosovë vazhdon t’i ndjekë me kujdes zhvillimet e fundit në Kosovë, ku EULEX-i ka ndërmarrë një hetim lidhur me akuzat për korrupsion në punën e Ministrisë së Transportit. Megjithëse nuk pranoi të komentonte ndërsa hetime vazhdojnë, ai tha se ka ardhur koha që deklaratat e mirëpritura të qeverisë së Kosovës për luftuar korrpsionin duhet të ndiqen me veprime.